© Цветелина Ангелова, Капитал

Транспортното министерство на Македония получи финансова помощ от Европейския съюз за изграждането на жп връзката с България. 108.1 млн. евро ще бъдат преведени по бюджета на ведомството, като средствата се осигуряват от предприсъединителните фондове ИПА и са за два проекта.

Македония ще се включи с 19.1 млн. евро. Така общата сума, която ще бъде вложена за жп линии и пътна инфраструктура, надхвърля 127 млн. евро.

71.5 милиона ще отидат за изграждането на железопътната отсечка Крива паланка - Деве баир - българска граница. С подписването на Договора за добросъседство между двете държави беше уточнено, че тази връзка трябва да е готова до 2025 г. От своя страна българската страна пое ангажимент за доизграждането на линията по направлението София - Перник - Радомир - македонска граница до 2027 г.

С останалите близо 50 млн. евро пък ще се използват за строежа на магистрала между градовете Прилеп и Градско.